Nous Alay, contesse de Vihanne et dame de Paigne, et messires Phelippes, ses fils diz de Vihanne diz de Mirebel, facens savoir à toz ces qui verront et oiront cestes présantes letres que nos por bon apensemant et por certain avisement en guierdon et en recompensacion des bontez, des servises et des cortoisies que nostre amé borjois de Saurre ont faites à nos et es notres par plousours fois et meismemant par le secors, par l’ayde et par le don que orendroit nos font qui monte à 700 livres de Viannois, des queles nos nos tenons por paiez, voillons faire grâce à nos diz borjois de Saurre, pour le relèvement daux et de la dite ville de Sahurre. Promettons par nor soiremanz doné corporelmant sus saint Evvangile à nos devant diz borjois por nos et por les notres et por nos hoirs, les quex nos obligons à ceste chose, que nos ne demanderens, ne requerrons, ne ferons requérir à aux, par don ne par promesse, por terre acheter et fille marier, ne por viage faire qaunque il soit nulle chose se n’estoit de lor propre volunté, dois la saint Denis venant prochaignement en jusques à dix anz contigneulmant et acompliemant trespassez et les quitons et absollons de totes demandes et de totes exations, jusques à devant dit terme, sauve nos censes, rentes et amendes que havons acostumées à havoir et à prandre en notre dite ville de Saurre. Ou tesmoignage de la quel chose nous havons baillées et donées à nos diz borjois de Saurre cestes présantes lectres, saelées de nos seheaux, que furent faites et saelées en l’an de grâce mil CCLXXIIII, ou mois de septembre.